
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	3 mai 2010

	Nr.
	27/624


R A P O R T

asupra propunerii legislative privind modificarea Legii nr.53 din 2003 Codul muncii
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 672 din 15 decembrie 2009, cu dezbaterea pe fond, în procedură obişnuită, a propunerii legislative privind modificarea Legii nr.53 din 2003 Codul muncii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.638/10.06.2009)

· avizul negativ al Consiliului Economic şi Social (nr.1189/23.06.2009)

· avizul favorabil al Comisiei juridice, de disciplină şi imunităţi (nr.31/1154/02.02.2010)

· avizul negativ al Comisiei pentru drepturile omului, culte şi problemele minorităţilor naţionale (nr.25/798/04.02.2010)

· punctul de vedere negativ al Guvernului (nr.1883/27.07.2009).


Propunerea legislativă are ca obiect de reglementare completarea art.132 alin.(2) din Legea nr.53/2003 - Codul muncii, în sensul introducerii obligativităţii ca, în cazul în care repausul săptămânal se acordă în alte zile decât sâmbăta şi duminica, fiecare al doilea repaus săptămânal să se acorde în aceste zile, respectiv sâmbătă şi duminică. De asemenea, se propune completarea art.276 alin.(1) lit.f), în sensul includerii în cadrul contravenţiilor a încălcării dispoziţiilor art.132.

Comisia propune Plenului Camerei Deputaţilor respingerea iniţiativei legislative întrucât:
· condiţiile de acordare a acestui repaus săptămânal, astfel cum sunt prevăzute în textul în vigoare al legii, sunt mai avantajoase decât cele propuse de iniţiatori;
· sancţionarea nerespectării prevederilor privind acordarea repausului săptămânal este prevăzută la lit.i) a alin.(1) al art.276;
· fiind un act normativ de importanţă majoră în ceea ce priveşte relaţiile de muncă, Legea nr.53/2003 a fost elaborată în urma consultării organizaţiilor patronale şi sindicale reprezentative la nivel naţional şi a semnării unui protocol; prin urmare, orice modificare adusă textului legii trebuie să ţină seama şi de punctele de vedere ale partenerilor sociali exprimate în cadul consultărilor avute cu aceştia.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 27 aprilie 2010 au participat, în conformitate cu prevederile art.55 din Regulamentul Camerei Deputaţilor:

· d-l Dumitru Cornoiu - Secretar de Stat, Ministerul Muncii, Familiei şi Protecţiei Sociale 

· d-na Camelia Cărbunaru – director, Ministerul Muncii, Familiei şi Protecţiei Sociale 

· d-l Radu Minea - membru al Consiliului Economic şi Social.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 9 decembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Şef serviciu, 

Consilier parlamentar Elena MESAROŞ

